
REPUBLIKA HRVATSKA
KARLOVAČKA ŽUPANIJA
OPĆINA SABORSKO
Općinsko vijeće

KLASA:
URBROJ:
U Saborskom,            2026. godine

[bookmark: _Hlk234500064][bookmark: _Hlk234756651]Na temelju članka 15. stavka 2. Zakona o javnoj nabavi („Narodne novine“, broj 120/16., 114/22. i 48/26. u daljnjem tekstu: ZJN 2016) i članka 31. Statuta Općine Saborsko ("Glasnik Karlovačke županije" broj 7/13, 4/18, 12/18, 11/21) Općinsko vijeće Općine Saborsko, na ___. sjednici održanoj ________.2026. godine, donijelo je

PRAVILNIK
O PROVEDBI POSTUPAKA JEDNOSTAVNE NABAVE


I. OPĆE ODREDBE
Predmet, svrha i primjena Pravilnika
Članak 1.
1) [bookmark: _Hlk245319559]Ovim Pravilnikom o provedbi postupaka jednostavne nabave (u daljnjem tekstu: Pravilnik) uređuju se pravila, uvjeti i postupci provedbe jednostavne nabave za potrebe Općine Saborsko (u daljnjem tekstu: Naručitelj) čija je procijenjena vrijednost manja od 50.000,00 eura bez PDV-a za robu i usluge, odnosno manja od 100.000,00 eura bez PDV-a za radove. 
2) Svrha ovoga Pravilnika je osigurati učinkovito, transparentno i ekonomično trošenje sredstava Naručitelja, poticanje tržišnog natjecanja među gospodarskim subjektima te dosljednu primjenu načela javne nabave i sprječavanje sukoba interesa u postupcima jednostavne nabave.
3) Ovaj Pravilnik primjenjuje se na Jedinstveni upravni odjel Općine Saborsko, u čijem su djelokrugu rada poslovi javne nabave, te na sve osobe koje sudjeluju u planiranju, pripremi, provedbi, odlučivanju, ugovaranju i praćenju izvršenja jednostavne nabave.
4) Provedba jednostavne nabave prema ovom Pravilniku ne smije se koristiti radi izbjegavanja primjene Zakona o javnoj nabavi, osobito umjetnim dijeljenjem predmeta nabave, nepravilnim određivanjem procijenjene vrijednosti nabave ili provedbom više odvojenih postupaka za istovrsne ili funkcionalno povezane predmete nabave. 
5) Na pitanja koja nisu uređena ovim Pravilnikom na odgovarajući se način primjenjuju odredbe ZJN 2016 te drugi propisi i akti Naručitelja ovisno o pojedinom predmetu nabave. 


Izuzeća od primjene Pravilnika
Članak 2.
1) Odredbe ovoga Pravilnika ne primjenjuju se na nabave koje su izuzete od primjene ZJN 2016 sukladno odredbama toga Zakona.
2) Odredbe ovog Pravilnika ne primjenjuju se na:
1. plaćanja koja se izvršavaju temeljem već sklopljenih ugovora, sporazuma ili zakonskih obveza Naručitelja, a koja se odnose osobito na zakupnine, komunalne usluge, obvezne članarine te druga slična plaćanja koja proizlaze iz već preuzetih ugovornih ili zakonskih obveza Naručitelja,
2. plaćanje kotizacija za sudjelovanje na stručnim skupovima, konferencijama, seminarima i drugim stručnim događanjima,
3. troškove službenih putovanja, uključujući troškove smještaja, prijevoza i dnevnice, koji se podmiruju sukladno posebnim propisima,
4. pretplate na stručnu literaturu, baze podataka, časopise i elektroničke publikacije, ako se nabavljaju izravno od izdavača ili ovlaštenog distributera,
5. nabavu roba, usluga ili radova od pravnih osoba nad kojima Naručitelj ostvaruje kontrolu u skladu s odredbama ZJN 2016.
3) U slučajevima iz stavka 2. ovoga članka Naručitelj je dužan osigurati da se sredstva koriste svrsishodno i ekonomično, uz odgovarajuće dokumentiranje razloga izuzeća.

Načela javne nabave
Članak 3.
1) Naručitelj je u provedbi postupaka jednostavne nabave obvezan poštivati načela javne nabave iz članka 4. ZJN 2016, a osobito načela tržišnog natjecanja, jednakog tretmana, zabrane diskriminacije, transparentnosti i razmjernosti.
2) Načelo tržišnog natjecanja primjenjuje se na način da Naručitelj, kad god je to moguće i razumno s obzirom na predmet nabave, osigurava sudjelovanje većeg broja gospodarskih subjekata upućivanjem poziva za dostavu ponuda većem broju gospodarskih subjekata  te javnom objavom postupka jednostavne nabave.
3) Načelo jednakog tretmana i zabrane diskriminacije primjenjuje se na način da Naručitelj svim gospodarskim subjektima osigurava jednake uvjete sudjelovanja u postupku jednostavne nabave, osobito dostavljanjem istih informacija svim zainteresiranim gospodarskim subjektima te objavom pojašnjenja i dopuna dokumentacije o nabavi na način koji osigurava da su informacije dostupne svim gospodarskim subjektima pod jednakim uvjetima.
4) Načelo transparentnosti primjenjuje se osiguravanjem jasnoće i dostupnosti informacija o postupku jednostavne nabave, osobito kroz jasno i nedvojbeno definiranje predmeta nabave i uvjeta postupka u pozivu za dostavu ponuda, pravodobno davanje pojašnjenja ili dopuna dokumentacije o nabavi te dokumentiranje svih radnji u postupku jednostavne nabave.
5) Načelo razmjernosti primjenjuje se na način da uvjeti sposobnosti gospodarskih subjekata, tehničke specifikacije, rokovi i drugi zahtjevi budu razmjerni predmetu nabave, njegovoj procijenjenoj vrijednosti i složenosti, te da ne predstavljaju neopravdanu prepreku tržišnom natjecanju.
Sprječavanje sukoba interesa
Članak 4.
1) Naručitelj je u postupcima jednostavne nabave obvezan poduzimati mjere za sprječavanje, prepoznavanje i uklanjanje sukoba interesa sukladno odredbama članaka 75. do 83. ZJN 2016.
2) Predstavnici naručitelja iz članka 76. stavka 2. ZJN 2016 koji sudjeluju u pripremi i provedbi postupka jednostavne nabave, dužni su potpisati izjavu o postojanju ili nepostojanju sukoba interesa s gospodarskim subjektima u smislu članaka 76. i 77. ZJN 2016.

II. PLAN NABAVE
Članak 5.

1) Naručitelj za svaku kalendarsku godinu donosi Plan nabave u skladu s potrebama Naručitelja i financijskim planom, a koji treba sadržavati podatke sukladno važećim zakonskim propisima.
2) U Plan nabave unose se svi predmeti nabave čija je procijenjena vrijednost bez PDV-a jednaka ili veća od 5.000,00 eura.
3) Plan nabave donosi čelnik Naručitelja te se isti ažurira prema potrebi, sukladno odredbama ZJN 2016.
4) Plan nabave i njegove izmjene objavljuju se u Elektroničkom oglasniku javne nabave Republike Hrvatske (dalje u tekstu: EOJN RH) u rokovima propisanim ZJN 2016.


III. SUDIONICI U POSTUPKU JEDNOSTAVNE NABAVE
Članak 6.
1) Sudionici u postupku jednostavne nabave su:
1. čelnik Naručitelja,
2. stručno povjerenstvo,
3. druge osobe koje čelnik odlukom ovlasti.
2) Osobe iz stavka 1. ovog članka dužne su postupati savjesno, nepristrano i u skladu s odredbama ovog Pravilnika i ZJN 2016.

Ovlasti čelnika Naručitelja
Članak 7.
1) Čelnik Naručitelja odgovoran je za zakonitost i pravilnost provedbe postupaka jednostavne nabave.
2) Čelnik Naručitelja:
· donosi odluku o početku postupka jednostavne nabave,
· imenuje povjerenstvo za pripremu i provedbu postupka jednostavne nabave,
· odlučuje o odabiru ponude ili poništenju postupka jednostavne nabave,
· odlučuje o prigovorima gospodarskih subjekata, kada je to predviđeno ovim Pravilnikom.
3) Čelnik Naručitelja može određene ovlasti iz ovoga članka prenijeti na druge ovlaštene osobe sukladno internim aktima Naručitelja.

Stručno povjerenstvo
Članak 8.
1) Postupak jednostavne nabave procijenjene vrijednosti jednake ili veće od 5.000,00 eura provodi stručno povjerenstvo za nabavu koje imenuje čelnik Naručitelja. 
2) Stručno povjerenstvo za nabavu sastoji se od najmanje dvije (2) osobe, od kojih najmanje jedna osoba mora imati važeći certifikat iz područja javne nabave.
3) Odlukom o početku postupka jednostavne nabave imenuju se članovi povjerenstva, koji nužno ne moraju biti zaposlenici Naručitelja, i njihove obveze i ovlasti u postupku jednostavne nabave.
4) Članovi Stručnog povjerenstva obavljaju sljedeće poslove:
· pripremu Poziva na dostavu ponuda,
· komunikaciju s gospodarskim subjektima tijekom postupka,
· pregled i ocjenu ponuda,
· izradu prijedloga odluke o odabiru ili poništenju postupka.
5) Stručno povjerenstvo obavlja poslove iz svoje nadležnosti u sastavu određenom odlukom o početku postupka jednostavne nabave.

IV. PRIPREMA I PROVEDBA POSTUPKA JEDNOSTAVNE NABAVE PREMA VRIJEDNOSTIMA
Članak 9.
Postupci jednostavne nabave i njihova provedba razlikuju se s obzirom na procijenjenu vrijednost jednostavne nabave kako slijedi:
1. postupci procijenjene vrijednosti manje od 5.000,00 eura bez PDV-a.
2. postupci procijenjene vrijednosti jednake ili veće od 5.000,00 eura bez PDV-a, a manje ili jednake 15.000,00 eura bez PDV-a.
3. postupci procijenjene vrijednosti veće od 15.000,00 eura bez PDV-a, a manje ili jednake 25.000,00 eura bez PDV-a za robe i usluge, odnosno manje ili jednake 45.000,00 eura bez PDV-a za radove.
4. postupci procijenjene vrijednosti veće od 25.000,00 eura bez PDV-a i manje od 50.000,00 eura bez PDV-a za robe i usluge, odnosno veće od 45.000,00 eura bez PDV-a i manje od 100.000,00 eura bez PDV-a za radove.

Zahtjev za pokretanje nabave
Članak 10.
1) Za postupke nabave iz članka 9. točaka 2., 3. i 4. ovog Pravilnika, pročelnik Jedinstvenog upravnog odjela dostavlja Naručitelju zahtjev za pokretanje postupka nabave, u kojem jasno definira predmet nabave te sve potrebne uvjete, tehničke specifikacije i ostale zahtjeve vezane uz predmet nabave.
2) Na temelju dostavljenog zahtjeva iz stavka 1. ovog članka, čelnik Naručitelja donosi odluku o početku postupka jednostavne nabave.
3) U pripremi i provedbi postupaka jednostavne nabave iz članka 9. točaka 2., 3. i 4. ovog Pravilnika sudjeluje stručno povjerenstvo koje imenuje čelnik Naručitelja odlukom o početku postupka jednostavne nabave.

Poziv na dostavu ponuda
Članak 11.
1) Poziv na dostavu ponuda mora sadržavati sve podatke potrebne za izradu i dostavu ponude, a osobito: 
· naziv i sjedište naručitelja, 
· evidencijski broj postupka, 
· opis predmeta nabave, 
· procijenjenu vrijednost nabave, 
· podatak o grupama ako je predmet nabave podijeljen na grupe, 
· rok, mjesto i način izvršenja, 
· rok i način dostave ponuda, 
· kriterij za odabir ponude,
· uvjete i dokaze ako se traže,
· jamstva ako se traže, 
· rok valjanosti ponude, 
· način komunikacije,
· podatke o prigovoru kada se prigovor može podnijeti.
2) Poziv na dostavu ponuda također može sadržavati jedan ili više kriterija za kvalitativni odabir gospodarskih subjekata, sukladno odredbama članka 251.-279. ZJN 2016, kao i  pravila o zajednici gospodarskih subjekata, podugovarateljima i oslanjanju na sposobnost drugih subjekata.
3) Ovisno o prirodi predmeta nabave te u svrhu postizanja najbolje vrijednosti za uloženi novac, Naručitelj će prilagoditi Poziv na dostavu ponuda svakom pojedinom postupku nabave.
4) U postupcima putem EOJN RH sadržaj poziva čine podaci uneseni u sustav i dokumenti koje sustav generira, uz dokumente koje naručitelj učitava kao priloge.
5) Za nabave procijenjene vrijednosti jednake ili manje od 15.000,00 eura koje se ne provode putem EOJN RH, poziv može biti sastavljen kao jedinstveni dokument koji sadržava podatke iz stavka 1. ovoga članka u opsegu primjerenom postupku jednostavne nabave.


Provođenje postupaka procijenjene vrijednosti manje od 5.000,00 eura bez PDV-a
Članak 12.
1) Za nabavu roba, usluga i radova procijenjene vrijednosti manje od 5.000,00 eura bez PDV-a, ovlaštena osoba Naručitelja zatražit će ponudu jednog gospodarskog subjekta elektroničkim putem temeljem koje će se izdati narudžbenicu ili će se izravno platiti faktura.
2) Ovisno o vrsti nabave, ako za to Naručitelj smatra potrebnim, može zatražiti zaključenje pisanog ugovora.  


Provođenje postupaka procijenjene vrijednosti jednake ili veće od 5.000,00 eura bez PDV-a, a manje ili jednake 15.000,00 eura bez PDV-a 
Članak 13.
1) Za nabavu roba, usluga i radova procijenjene vrijednosti jednake ili veće od 5.000,00 eura bez PDV-a, a manje ili jednake 15.000,00 eura bez PDV-a stručno povjerenstvo provodi postupak jednostavne nabave elektroničkim putem, slanjem poziva na dostavu ponuda jednom ili više gospodarskim subjektima.
2) U postupcima jednostavne nabave iz ovog članka komunikacija između Naručitelja i gospodarskog subjekta odvija se putem elektroničke pošte, modula jednostavne nabave u EOJN RH ili drugog odgovarajućeg elektroničkog sustava koji koristi Naručitelj.

Provođenje postupaka procijenjene vrijednosti veće od 15.000,00 eura bez PDV-a, a manje ili jednake 25.000,00 eura bez PDV-a za robe i usluge, odnosno manje ili jednake 45.000,00 eura bez PDV-a za radove
Članak 14.
1) Za nabavu roba, usluga i radova procijenjene vrijednosti veće od 15.000,00 eura bez PDV-a, a manje ili jednake 25.000,00 eura bez PDV-a za robe i usluge, odnosno manje ili jednake 45.000,00 eura bez PDV-a za radove, stručno povjerenstvo provodi postupak jednostavne nabave putem modula jednostavne nabave EOJN RH, slanjem poziva na dostavu ponuda najmanje dvama gospodarskim subjektima ili javnom objavom.
2) U postupcima jednostavne nabave iz ovog članka komunikacija između Naručitelja i gospodarskih subjekata odvija se elektroničkim sredstvima komunikacije putem EOJN RH.
3) Iznimno od stavka 1. ovog članka, Naručitelj zadržava pravo uputiti  poziv na dostavu ponuda samo jednom (1) gospodarskom subjektu u sljedećim slučajevima: 
· ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
· ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt i to:  
a) ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
b) ako iz tehničkih razloga predmet nabave može isporučiti samo određeni gospodarski subjekt,
c) ako je to nužno radi zaštite isključivih prava, uključujući prava intelektualnog vlasništva.
· ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati,
· sredstava i opreme u svrhu zaštite zdravlja ljudi,
· iz drugih opravdanih razloga. 
4) U slučaju primjene stavka 3. ovog članka, pročelnik Jedinstvenog upravnog odjela obvezan je u zahtjevu za pokretanje postupka nabave navesti obrazloženje i razloge koji opravdavaju predloženi način provedbe postupka. O opravdanosti predloženog postupanja odlučuje čelnik Naručitelja.


Postupci procijenjene vrijednosti veće od 25.000,00 eura bez PDV-a i manje od 50.000,00 eura bez PDV-a za robe i usluge, odnosno veće od 45.000,00 eura bez PDV-a i manje od 100.000,00 eura bez PDV-a za radove
Članak 15.
1) Za nabavu roba, usluga i radova procijenjene vrijednosti veće od 25.000,00 eura bez PDV-a i manje od 50.000,00 eura bez PDV-a za robe i usluge, odnosno veće od 45.000,00 eura bez PDV-a i manje od 100.000,00 eura bez PDV-a za radove, stručno povjerenstvo provodi postupak jednostavne nabave putem javne objave u modulu jednostavne nabave EOJN RH.
2) U postupcima jednostavne nabave iz ovog članka komunikacija između Naručitelja i gospodarskih subjekata odvija se elektroničkim sredstvima komunikacije putem EOJN RH.
3) Iznimno od stavka 1. ovog članka, Naručitelj nije obvezan provesti postupak putem javne objave, već postupak provodi putem modula jednostavne nabave EOJN RH slanjem poziva na dostavu ponuda bez javne objave na adresu jednog gospodarskog subjekta, u sljedećim slučajevima:
· ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
· ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt i to:
a) ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
b) ako iz tehničkih razloga predmet nabave može isporučiti samo određeni gospodarski subjekt,
c) ako je to nužno radi zaštite isključivih prava, uključujući prava intelektualnog vlasništva.
· ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati,
4) U slučaju primjene stavka 3. ovog članka, pročelnik Jedinstvenog upravnog odjela obvezan je u zahtjevu za pokretanje postupka nabave navesti obrazloženje i razloge koji opravdavaju predloženi način provedbe postupka. O opravdanosti predloženog postupanja odlučuje čelnik Naručitelja.
5) Razlozi za primjenu iznimke iz stavka 3. ovoga članka navode se i obrazlažu u objavi u modulu jednostavne nabave EOJN RH.

Rok za dostavu ponuda
Članak 16.
1) Kod postupaka jednostavne nabave iz članka 13. ovog Pravilnika rok za dostavu ponuda odredit će se sukladno složenost predmeta.
2) Kod postupaka jednostavne nabave iz članka 14. i 15. ovog Pravilnika, rok za dostavu ponuda ne smije biti kraći od pet (5) dana od dana slanja ili objave poziva, osim u opravdanim slučajevima.
3) Naručitelj može prije isteka roka za dostavu ponuda izmijeniti ili dopuniti poziv odnosno dokumentaciju o nabavi.
4) Ako izmjena ili dopuna može utjecati na izradu ponude, sadržaj ponude, dokazivanje sposobnosti, kriterij za odabir ponude, tehničke specifikacije, troškovnik, rok izvršenja ili ugovorne uvjete, Naručitelj je dužan produljiti rok za dostavu ponuda.
5) Nakon izmjene ili dopune dokumentacije gospodarskim subjektima mora preostati primjeren rok za pripremu ili prilagodbu ponude, koji u pravilu ne smije biti kraći od tri (3) radna dana.

Kriterij za odabir ponude
Članak 17.
1) Kriterij za odabir ponude je najniža cijena ili ekonomski najpovoljnija ponuda.
2) U pozivu na dostavu ponuda mora biti naveden kriterij za odabir ponude, a u slučaju primjene kriterija ekonomski najpovoljnije ponude moraju biti navedeni dodatni kriteriji temeljem kojih će se ponuda bodovati (primjerice kvaliteta, tehnička i estetska vrijednost, organizacija i kvalifikacija osoblja i slično) te način njihova bodovanja.

Dostava i zaprimanje ponuda
Članak 18.
1) Ponude se dostavljaju na način određen u pozivu na dostavu ponuda.
2) U postupcima jednostavne nabave koji se provode putem EOJN RH ponude se dostavljaju isključivo elektronički, putem EOJN RH, i Naručitelj ne smije pregledavati, ocjenjivati niti odabrati ponudu dostavljenu izvan toga sustava.
3) U postupcima procijenjene vrijednosti jednake ili manje od 15.000,00 eura, ako se postupak ne provodi putem EOJN RH, ponude se mogu dostaviti elektroničkom poštom, drugim elektroničkim sustavom, poštom ili osobnom dostavom, ako je takav način izričito predviđen pozivom. Pravovremeno pristigle ponude upisuju se u Upisnik o zaprimanju ponuda, koji je sastavni dio Zapisnika o otvaranju, pregledu i ocjeni ponuda.

Otvaranje ponuda
Članak 19.
1) Ponude zaprimljene u roku za dostavu ponuda otvaraju se nakon isteka roka za dostavu ponuda te se pregledavaju i ocjenjuju na temelju uvjeta i zahtjeva iz poziva na dostavu ponuda.
2) Otvaranje ponuda u postupcima jednostavne nabave nije javno, osim ako Naručitelj u pozivu na dostavu ponuda izrijekom odredi drukčije.
3) U postupcima koji se provode putem EOJN RH ponude se otvaraju automatski u EOJN RH po isteku roka za dostavu ponuda, bez posebne intervencije Naručitelja, a sustav generira zapisnik o otvaranju ponuda.
4) Ako je Naručitelj zahtijevao dostavu dijelova ponude fizičkim putem, primjerice jamstva ili uzoraka, Naručitelj evidentira zaprimanje tih dijelova u zapisniku odnosno dokumentaciji postupka, u skladu s mogućnostima EOJN RH.

Pregled i ocjena ponuda
Članak 20.
1) Nakon otvaranja ponuda stručno povjerenstvo provodi pregled i ocjenu ponuda radi utvrđivanja njihove pravodobnosti, potpunosti, sukladnosti s dokumentacijom o nabavi, ispunjavanja tehničkih zahtjeva, ispunjavanja propisanih uvjeta sposobnosti i nepostojanja osnova za isključenje ako su propisane, valjanosti jamstva ako je zahtijevano, pravilnosti izračuna cijene te drugih elemenata relevantnih za odabir ponude.
2) Postupak pregleda i ocjene ponuda je tajan do donošenja odluke Naručitelja.
3) Tijekom pregleda i ocjene ponuda Naručitelj može od ponuditelja zatražiti pojašnjenje ili upotpunjavanje ponude, dostavu ili pojašnjenje dokaza, prihvat ispravka računske pogreške, obrazloženje neuobičajeno niske ponude, produljenje roka valjanosti ponude ili drugo očitovanje povezano s pregledom i ocjenom ponude.
4) Rok koji Naručitelj određuje ponuditelju za postupanje po zahtjevu iz prethodnog stavka mora biti primjeren predmetu zahtjeva, a ne smije biti kraći od tri (3) radna dana od dana slanja zahtjeva.
5) Ako ponuditelj ne postupi po zahtjevu Naručitelja u ostavljenom roku, Naručitelj ponudu pregledava i ocjenjuje na temelju raspoloživih podataka te je odbija ako nije moguće utvrditi njezinu valjanost ili sukladnost s dokumentacijom u predmetnom postupku. 
6) Naručitelj uspoređuje cijene ponuda bez PDV-a.
7) Ako je cijena najpovoljnije prihvatljive ponude veća od procijenjene vrijednosti nabave, Naručitelj može prihvatiti ponudu samo ako su za tu nabavu osigurana financijska sredstva i ako prihvat takve ponude ne dovodi do povrede pravila o financijskim razredima, načinu provedbe postupka, obvezi provedbe postupka putem EOJN RH ili primjeni ZJN 2016.
8) O postupku pregleda i ocjene ponuda stručno povjerenstvo sastavlja zapisnik o pregledu i ocjeni ponuda osim u slučajevima kada se postupak poništava prije isteka roka za dostavu ponuda.
9) Nakon pregleda i ocjene ponuda čelnik Naručitelja donosi odluku o odabiru ili odluku o poništenju postupka jednostavne nabave.
10) Naručitelj zadržava pravo poništiti postupak jednostavne nabave uz obvezno navođenje razloga poništenja. Naručitelj može poništiti postupak jednostavne nabave sukladno odredbama ZJN 2016.
11) Odluka o odabiru ili odluka o poništenju dostavlja se ponuditeljima putem elektroničke pošte odnosno putem modula jednostavne nabave u EOJN RH zajedno sa zapisnikom o pregledu i ocjeni ponude.

Rok mirovanja i izvršnost odluke 
Članak 21.
1) U postupcima jednostavne nabave procijenjene vrijednosti veće od 15.000,00 eura, nakon dostave odluke o odabiru ponuditeljima Naručitelj ne smije sklopiti ugovor o nabavi odnosno izdati narudžbenicu prije isteka roka za podnošenje prigovora propisanog ovim Pravilnikom.
2) Rok iz stavka 1. ovoga članka predstavlja rok mirovanja.
3) U postupcima jednostavne nabave procijenjene vrijednosti jednake ili manje od 15.000,00 eura odluka o odabiru može se izvršiti odmah nakon njezina donošenja, jer se pravna zaštita u tim postupcima ne osigurava putem prigovora propisanog ovim Pravilnikom.
4) Ako u roku iz stavka 1. ovoga članka nije podnesen prigovor, odluka o odabiru postaje izvršna istekom roka za podnošenje prigovora.
5) Ako je prigovor podnesen u roku, odluka o odabiru ne može se izvršiti do donošenja odluke o prigovoru.
6) Rok mirovanja ne primjenjuje se ako je u postupku jednostavne nabave zaprimljena samo jedna ponuda koja je ujedno i odabrana.

V. PRAVNA ZAŠTITA
Prigovor
Članak 22.
1) U postupcima jednostavne nabave procijenjene vrijednosti veće od 15.000,00 eura, ponuditelj koji je pretrpio ili bi mogao pretrpjeti štetu od navodnog kršenja subjektivnih prava može izjaviti prigovor.
2) Prigovor se podnosi čelniku Naručitelja odnosno odgovornoj osobi naručitelja u pisanom obliku putem modula jednostavne nabave u EOJN RH, u roku:
· tri (3) dana od dana dostave odluke o odabiru ili odluke o poništenju
· najkasnije do isteka roka za dostavu ponuda kada se prigovor odnosi na sadržaj poziva odnosno dokumentacije o nabavi, osim ako drugačije nije propisano pozivom na dostavu ponuda odnosno u dokumentaciji o nabavi.
3) Prigovor mora sadržavati najmanje:
· podatke o podnositelju prigovora,
· oznaku postupka jednostavne nabave (evidencijski broj ili broj objave u EOJN RH),
· odluku naručitelja na koju se prigovor odnosi,
· razloge prigovora i obrazloženje.
4) Ako prigovor sadržava nedostatak koji onemogućuje postupanje po prigovoru odnosno ako je nerazumljiv ili nepotpun, Naručitelj će pozvati podnositelja prigovora da u roku od tri (3) radna dana otkloni nedostatak, uz upozorenje na pravne posljedice ako to u određenom roku ne učini.
5) Čelnik Naručitelja razmatra prigovor te može: 
· obustaviti postupak po izjavljenom prigovoru, ako gospodarski subjekt koji je izjavio prigovor odustane od prigovora, 
· odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti, 
· odbiti prigovor kao neosnovan, 
· usvojiti prigovor te poništiti Odluku o odabiru, nakon čega će se provesti ponovni postupak pregleda i ocjene ponuda i donijeti nova Odluka o odabiru. 
6) Čelnik Naručitelja odlučuje o prigovoru u roku od osam (8) dana od dana njegova zaprimanja.
7) Podnositelju prigovora ne pripada pravo na naknadu troškova u povodu izjavljenog prigovora.

Postupak odlučivanja o prigovoru
Članak 23.
1) O prigovoru odlučuje čelnik Naručitelja ili osobe koje on za to ovlasti posebnom odlukom.
2) Ako čelnik Naručitelja za odlučivanje o prigovoru imenuje jednu ili više osoba odnosno posebno povjerenstvo, odlukom o imenovanju određuje se njihov sastav i zadaće.
3) Osobe koje sudjeluju u odlučivanju o prigovoru ne smiju biti osobe koje su sudjelovale u pripremi ili provedbi postupka jednostavne nabave na koji se prigovor odnosi.
4) Osobe iz stavka 2. ovoga članka razmatraju navode prigovora, dokumentaciju postupka te, prema potrebi, mogu zatražiti očitovanje osoba koje su sudjelovale u provedbi postupka jednostavne nabave.
5) Na temelju provedenog razmatranja osobe iz stavka 2. ovoga članka izrađuju prijedlog odluke o prigovoru koji se dostavlja čelniku Naručitelja.
6) Čelnik Naručitelja donosi odluku o prigovoru na temelju prijedloga iz stavka 5. ovoga članka.

VI. SKLAPANJE UGOVORA I MOGUĆNOST IZMJENE UGOVORA
Sklapanje ugovora/izdavanje narudžbenice
Članak 24.
1) Nakon izvršnosti Odluke o odabiru, Naručitelj s odabranim ponuditeljem sklapa ugovor ili izdaje narudžbenicu, ovisno o predmetu, prirodi i vrijednosti nabave.
2) Ugovor, okvirni sporazum ili narudžbenica moraju biti u skladu s uvjetima iz poziva na dostavu ponuda i odabranom ponudom.
3) Ugovor o nabavi ili narudžbenica predstavljaju pravni temelj za izvršenje nabave.

Izmjena ugovora
Članak 25.
1) Ugovor o nabavi sklopljen u postupku jednostavne nabave može se izmijeniti tijekom njegova trajanja primjenjujući odgovarajuće odredbe članaka 315. do 321. ZJN 2016, a osobito pazeći pritom da se time ne mijenja bitno predmet ugovora niti narušavaju načela javne nabave.
2) Izmjene ugovora osobito su dopuštene ako se odnose na:
· manje tehničke prilagodbe koje ne mijenjaju prirodu predmeta nabave,
· produženje rokova izvršenja ugovora zbog objektivnih okolnosti koje Naručitelj nije mogao predvidjeti, 
· promjene koje su nužne radi urednog izvršenja ugovora, ako ne mijenjaju bitne elemente ugovora.
3) Izmjene ugovora ne smiju imati za posljedicu:
· promjenu predmeta nabave,
· promjenu kriterija na temelju kojih je ponuda odabrana,
· značajno povećanje vrijednosti ugovora koje bi utjecalo na izbor postupka nabave.
4) Svaka izmjena ugovora mora biti pisano obrazložena i dokumentirana u dokumentaciji postupka.
5) Ako bi izmjena ugovora dovela do potrebe provedbe postupka koji bi, da je potreba bila poznata u trenutku pokretanja postupka, zahtijevao primjenu strožih pravila ili drukčijeg načina provedbe nabave, naručitelj je dužan provesti novi postupak nabave.




Praćenje izvršenja ugovora
Članak 26.
1) Izvršenje ugovora mora biti u skladu s uvjetima određenim u pozivu na dostavu ponuda, dokumentacijom o nabavi, odabranom ponudom, izdanom narudžbenicom i sklopljenim ugovorom.
2) Jedinstveni upravni odjel obvezan je kontrolirati i pratiti izvršenje ugovora odnosno narudžbenice, osobito:
- poštivanje ugovorenih rokova,
- financijsku realizaciju,
- ugovorene i stvarno nabavljene količine. 
3) U slučaju neispunjenja ugovornih obveza od strane odabranog ponuditelja, Naručitelj može pokrenuti postupak raskida ugovora sukladno odredbama sklopljenog ugovora i propisima obveznog prava.

VII. EVIDENCIJA I REGISTAR UGOVORA

Registar ugovora
Članak 27.
1) Naručitelj vodi evidenciju postupaka jednostavne nabave radi praćenja provedbe postupaka, izvršenja sklopljenih ugovora, narudžbenica ili drugih odgovarajućih akata te odgovarajućeg dokumentiranja postupanja.
2) Podaci o sklopljenim ugovorima i njihovom izvršenju evidentiraju se u registru ugovora sukladno propisima kojima se uređuje vođenje i objava registra ugovora.

Pohrana dokumentacije
Članak 28.
Naručitelj je dužan svu dokumentaciju o postupcima jednostavne nabave čuvati četiri (4) godine od dana završetka postupka jednostavne nabave.

VIII. PRIJELAZNE I ZAVRŠNE ODREDBE

Članak 29.
[bookmark: _GoBack]Stupanjem na snagu ovoga Pravilnika prestaje važiti Pravilnik o provedbi postupaka jednostavne nabave („Glasnik Karlovačke županije“, broj 31a/26).

Članak 30.
Ovaj Pravilnik objavljuje se u „Glasniku Karlovačke županije“ i na internetskim stranicama Naručitelja https://saborsko.hr/ te u EOJN RH, a stupa na snagu osmog dana od dana objave u ''Glasniku Karlovačke županije''.

PREDSJEDNIK OPĆINSKOG VIJEĆA
Dario Škrtić, prof.

